Matthäus Merian der Jüngere
Dr Matthäus Merian dr Jünger (* 25. Merz 1621 z Baasel; † 15. Februar 1687 z Frankfurt am Main) isch e Mooler, Chupferstächer und Verleeger gsi.

Lääben und Wärk 

Dr Matthäus Merian isch dr eltest Soon vom Chupferstächer Matthäus Merian em Eltere (1593–1650) und sinere Frau Maria Magdalena geb. de Bry gsi. Noch em Dood vo sim Groossvater Johann Theodor de Bry het si Vater däm si Verlag in Frankfurt am Main übernoo, und dört isch dr jünger Matthäus e Schüeler vom Joachim von Sandrart worde. 1637 isch er mit em uf Amsterdam gange, 1639 zum Anthonis van Dyck uf London und 1641 uf Bariis.

1642 isch dr Merian uf Frankfurt zrugg, und isch denn vo 1643 bis 1647 z Italie zum Studiere gsi. 1647 isch er dr politisch Agänt und Verdräter vo meerere Fürste worde, isch am Friidenskongräss z Nürnbärg drbii gsi und het Bordret gmacht vo de andere Däilnäämer. Vo 1647/48 aa isch er au in de Dienst vom General von Wrangel gstande und het en e baar Mol bortretiert.

Wo si Vater 1650 gstobe isch, het er zämme mit sim jüngere Brueder Caspar Merian dr Verlaag witergfüert und no mee Bänd vo dr Topographia Germaniae und vom Theatrum Europaeum uusegee. Usser dene Räije het dr Verlaag aber kuum no Büecher broduziert. Die grösste Erfolg het dr Merian as Bordretist ghaa, so het er 1658 d Krönig zum Kaiser vom Leopolds I. z Frankfurt gmoolt. Dr Merian het au Altarbilder gmacht, under anderem für e Bamberger Dom und d Barfüesserkiirche z Frankfurt.

Dr Merian isch am 15. Februar 1687 z Frankfurt gstorbe. Si Graab uf em Peterskiirchhoof z Frankfurt existiert no.

Wärk (Uswaal) 
 Porträt Carl Gustav Wrangel, 1662, Öl uf Liinwand, 108×86 cm, Schloss Skokloster

Litratuur 
 
 Daniela Nieden, Matthäus Merian der Jüngere (1621-1678), Diss. Univ. Freiburg/Br. 2002, Göttingen 2002.
 Andreas Priever, Die 'causa' Merian. Streit im Chor der Frankfurter Barfüßerkirche, in: Andrea Bendlage, Andreas Priever, Peter Schuster (Hrsg.), Recht und Verhalten in vormodernen Gesellschaften. Festschrift für Neithard Bulst. Verlag für Regionalgeschichte, Bielefeld 2008, S. 233-253.
 
  (Familienartikel)

Weblingg

Fuessnoote 

Verleger
Kartograf
Moler, Zeichner, Illustrator
Grafiker 
Unternämer, Fabrikant
Matthaus der Jungere
Basler
Schwiizer
Dütsche
Maa
Künschtler (Schwiiz)